วางแผนให้ข้าราชการทำงานที่บ้าน สมคิด สั่งทำแพลตฟอร์มรองรับ ไม่ให้ระบบงานราชการสะดุด
นายกอบศักดิ์ ภูตระกูล รองเลขาธิการนายกรัฐมนตรีฝ่ายการเมือง เปิดเผยหลังการประชุมคณะกรรมการพัฒนารัฐบาลดิจิทัลที่มีนายสมคิด จาตุศรีพิทักษ์ รองนายกรัฐมนตรี เป็นประธานเมื่อวันที่ 12 มี.ค. ว่า จากการแพร่ระบาดของไวรัสโควิด-19 แม้ยังไม่รุนแรงถึงระยะที่ 3 ที่มีการติดภายในประเทศก็ตาม แต่รองนายกรัฐมนตรีมีความเห็นในที่ประชุม ว่ารัฐบาลควรวางแผนไว้ล่วงหน้าเพื่อให้การบริหารงานของส่วนราชการไม่หยุดชะงักจากเหตุดังกล่าว โดยเฉพาะเนื้องานหลักๆ ที่ต้องหารือและตัดสินใจเพื่อแก้ปัญหาที่เกิดขึ้นตอนนี้ต้องเตรียมพร้อมทุกด้าน การบริหารงานของราชการทุกภาคส่วนต้องเดินหน้าต่อได้ นายสมคิดจึงสั่งการในที่ประชุมว่า สำนักงานคณะกรรมการข้าราชการพลเรือน (ก.พ.) และสำนักงานพัฒนารัฐบาลดิจิทัล (องค์กรมหาชน) หรือ สพร. ต้องไปออกแบบแพลตฟอร์ม เพื่อรองรับการทำงานของข้าราชการ หากต้องทำงานที่บ้านหรือนอกสถานที่ ซึ่งปัจจุบันรัฐบาลมีการใช้เทคโนโลยีใหม่ๆ เข้ามาช่วยการทำงานอยู่แล้ว แต่หากรุนแรงขึ้นต้องมีแพลตฟอร์มใหม่ๆ มารับรอง แต่การให้บริการของส่วนราชการแก่ประชาชนต้องไม่หยุดชะงัก โดยวางหลักการเบื้องต้นว่า ส่วนราชการที่มีหน้าที่บริการประชาชนโดยตรง ยังต้องให้บริการเหมือนเดิม แต่จำนวนข้าราชการที่ให้บริการอาจลดน้อยลงได้ ส่วนที่ไม่เกี่ยวข้องกับประชาชน เช่น ฝ่ายวิชาการ ก็สามารถทำงานที่บ้านหรือทำงานนอกสถานที่ได้นายกอบศักดิ์กล่าวว่า ที่ผ่านมา สพร.ได้พัฒนาการให้บริการของส่วนราชการเป็นระบบดิจิทัลไปแล้วถึง 500 ใบอนุญาต แต่มีการใช้บริการเพียง 10-20% เท่านั้น จึงจำเป็นต้องผลักดันให้ประชาชนหันมาใช้บริการผ่านระบบดิจิทัลมากขึ้น โดยธนาคารโลกเคยระบุว่า หากมีการใช้บริการผ่านระบบดิจิทัลถึง 40% ของปริมาณธุรกรรมทั้งหมด จะทำให้การทำงานของส่วนราชการมีความรวดเร็วมากขึ้น ดังนั้น ที่ประชุม จึงสั่งให้ สพร. ก.พ.และสำนักงานข้าราชการพลเรือน (กพร.) ไปประสานกับกระทรวงดิจิทัลเพื่อเศรษฐกิจและสังคม (ดีอีเอส) เพื่อเตรียมความพร้อมก่อนที่ประเทศไทยจะเข้าสู่การแพร่ระบาดระยะที่ 3 โดยให้ประชาชนติดต่อกับราชการผ่านช่องทางแอปพลิเคชันบนโทรศัพท์มือถือ เพื่อลดการติดต่อโดยตรงหากมีการยกระดับความรุนแรงของโควิด-19 เพิ่มขึ้น.
จากการแพร่ระบาดของไวรัสโควิด-19 แม้ยังไม่รุนแรงถึงระยะที่ 3 ที่มีการติดภายในประเทศก็ตาม แต่รองนายกรัฐมนตรีมีความเห็นในที่ประชุม
โควิด-19,ข้าราชการ,ทำงานที่บ้าน,ทำงานนอกสถานที่,สำนักงานพัฒนารัฐบาลดิจิทัล,ไวรัสโควิด-19,ข่าววันนี้